b'\n_START_ARTICLE_\nCornelius Jansen Trinepol\n_START_SECTION_\nBiografi\n_START_PARAGRAPH_\nHan var s\xc3\xb8nn av borgermester i Skien Jan Corneliussen Trinepol (d. 1660) og Karen Giertsdatter (1585\xe2\x80\x931611), som bl.a. var etterkommer av J\xc3\xb8rgen von Ansbach. I likhet med faren eide han M\xc3\xa6la g\xc3\xa5rd. Faren kom trolig fra Nederland; if\xc3\xb8lge Skiens historie var Jan Trinepol s\xc3\xb8nn av Cornelis Jansen, en skipper fra den hollandske byen Hoorn. I boken Slekten Bomhoff (1950) skrev Elisa Tandberg at Jan Corneliussen Trinepols fornavn tydet p\xc3\xa5 at familien kom fra Nederland, men at unders\xc3\xb8kelser i riksarkivet i Nederland indikerte at navnet Trinepol var ukjent som steds- eller personbetegnelse i Nederland, og lanserte hypotesen om at navnet til syvende og sist kunne stamme fra Trinitapoli i S\xc3\xb8r-Italia. Senere har slektsnavn med skrivem\xc3\xa5tene Trinepol, Trijnepol og Trijnepoll blitt funnet i arkiver i sm\xc3\xa5byen Borculo i Gelderland i 1695 og 1717.\n_START_SECTION_\nEkteskap\n_START_PARAGRAPH_\nHan var gift to ganger og begge ektefellene stammet ogs\xc3\xa5 fra J\xc3\xb8rgen von Ansbach. I f\xc3\xb8rste ekteskap var han gift med Anne Iversdatter (1605\xe2\x80\x931642), datter av trelasthandler og r\xc3\xa5dmann i Skien Iver Christensen (se Morland) og Margrethe von Ansbach, en datter av J\xc3\xb8rgen von Ansbach._NEWLINE_I andre ekteskap var han gift med Karen Henriksdatter Friis (1625\xe2\x80\x931695), som tilh\xc3\xb8rte adelsslekten Friis til Landvik og som var datter av godseier mm. Henrik Jacobsen Friis og Maren Engelsdatter, en datter av lagmann mm. i Skien Engel Jensen og Karen von Ansbach, som igjen var datter av J\xc3\xb8rgen von Ansbach. Datteren Ingerid Corneliusdatter Trinepol (1632\xe2\x80\x931694) var gift med sogneprest i Hjartdal Povel Pedersson Paus (1625\xe2\x80\x931682), og Cornelius Trinepol er oppkalt blant deres etterkommere frem til v\xc3\xa5r tid. Cornelius Trinepols mest ber\xc3\xb8mte etterkommer er Henrik Ibsen, hvis mor Marichen Cornelia Martine Altenburg var oppkalt etter Cornelius Trinepol (dvs. etter sin morfar Cornelius Paus, som hadde navnet fra farfaren Cornelius Paus, som hadde navnet fra morfaren Trinepol).'